Document ID: 32013R0463

REGULAMENTUL (UE) NR. 463/2013 AL COMISIEI
din 17 mai 2013
de modificare a Regulamentului (CE) nr. 2003/2003 al Parlamentului European și al Consiliului privind îngrășămintele în sensul adaptării anexelor I, II și IV ale acestuia la progresul tehnic
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 2003/2003 al Parlamentului European și al Consiliului din 13 octombrie 2003 privind îngrășămintele (1), în special articolul 31 alineatele (1) și (3),
întrucât:
(1)
Cuvântul „kainit” a fost utilizat în tabelul A.3 din anexa I la Regulamentul (CE) nr. 2003/2003 ca denumire a tipului de îngrășământ pentru a desemna sarea brută de potasiu. Cuvântul „kainit” este asociat la momentul actual doar cu o sare brută de potasiu specifică, fapt ce poate determina o potențială restricție în calea comerțului pentru producătorii care doresc să comercializeze săruri de potasiu din alte surse. Pentru a evita o astfel de restricție si pentru a facilita astfel accesul agricultorilor la o gamă mai largă de săruri de potasiu în toate statele membre, este oportună utilizarea unei denumiri mai generice în aceste rubrici pentru tipul respectiv de îngrășământ, iar trimiterile la „kainit” ar trebui să fie adaptate în consecință. Producătorilor de săruri de potasiu brute ar trebui să li se acorde o perioadă de tranziție pentru a-și adapta etichetarea la noile norme.
(2)
Acidul lignosulfonic este un material complex obținut din surse de lemn diferite. Având în vedere faptul că există multe niveluri de calitate disponibile pe piață, este importantă adaptarea la progresul tehnic a cerințelor de calitate pe care trebuie să le satisfacă produsele pentru a putea fi introduse pe piață ca îngrășământ CE.
(3)
Amendamentele minerale bazice, cunoscute și ca îngrășăminte calcaroase, reduc aciditatea solului, furnizând astfel, de asemenea, magneziu sau calciu sau ambii nutrienți în același timp. Producătorii de amendamente minerale bazice se confruntă cu o diversitate de norme naționale care conduc la o denaturare a pieței interne. Prin urmare, pentru a putea circula liber pe piața internă, amendamentele minerale bazice ar trebui să fie adăugate tipurilor de îngrășăminte menționate în anexa I la Regulamentul (CE) nr. 2003/2003. În plus, Comitetul European pentru Standardizare (CEN) a elaborat standarde EN pentru metodele de analiză a amendamentelor minerale bazice. Pentru ca respectarea acestor standarde să devină obligatorie, acestea ar trebui să fie incluse în anexa IV la Regulamentul (CE) nr. 2003/2003 care stabilește metodele de eșantionare și de analiză.
(4)
Ar trebui acordată o perioadă de tranziție pentru a se asigura că producătorii de amendamente minerale bazice vor avea timp suficient pentru a se adapta la noile standarde EN.
(5)
Anexa II la Regulamentul (CE) nr. 2003/2003 stabilește toleranțele în ceea ce privește conținutul de nutrienți declarat. Anexa II ar trebui modificată pentru a include toleranțele în ceea ce privește amendamentele minerale bazice.
(6)
Regulamentul (CE) nr. 2003/2003 prevede efectuarea controlului îngrășămintelor CE în conformitate cu metodele de eșantionare și de analiză stabilite în anexa IV. Cu toate acestea, unele dintre aceste metode nu sunt recunoscute la nivel internațional și ar trebui înlocuite de standardele EN elaborate recent de Comitetul European de Standardizare.
(7)
Prin urmare, Regulamentul (CE) nr. 2003/2003 ar trebui să fie modificat în consecință.
(8)
Măsurile prevăzute în prezentul regulament sunt conforme cu avizul comitetului instituit prin articolul 32 din Regulamentul (CE) nr. 2003/2003,
ADOPTĂ PREZENTUL REGULAMENT:
Articolul 1
Modificări
(1) Anexa I la Regulamentul (CE) nr. 2003/2003 se modifică în conformitate cu anexa I la prezentul regulament.
(2) Anexa II la Regulamentul (CE) nr. 2003/2003 se modifică în conformitate cu anexa II la prezentul regulament.
(3) Anexa IV la Regulamentul (CE) nr. 2003/2003 se modifică în conformitate cu anexa III la prezentul regulament.
Articolul 2
Dispoziții tranzitorii
Prin derogare de la cel de-al doilea paragraf de la articolul 3, producătorii pot aplica dispozițiile anexei I, punctul 1 înainte de 7 decembrie 2014.
Articolul 3
Intrarea în vigoare
(1) Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
(2) Anexa I punctul 1 se aplică de la 7 decembrie 2014.
(3) Anexa I punctul 3, anexa II, punctul 2 și anexa III punctul 4 se aplică de la 7 iunie 2014.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 mai 2013.

Labels: 7
3
6